**Aslan Georgievitsj Bzhania** (født 6. april 1963) er en forretningsmann og politiker som fra 23. april 2020 har vært president i den selverklærte republikken Abkhasia. Han var leder for den nasjonale sikkerhetstjenesten fra 2010 til 2014 og en av lederne for opposisjonen fra 2016. Han stilte til valg som president i 2019, men måtte trekke seg på grunn av forgiftning. Han vant i det utsatte presidentvalget i 2020.

Abkhasia er en selverklært republikk som bare er anerkjent av fem av FNs medlemsland (Russland, Nicaragua, Venezuela, Nauru og Syria) og to ikke-anerkjente stater (Sør-Ossetia og Transnistria). Abkhasia betraktes av resten av verden som en del av Georgias territorium.

Biografi
--------

Bzhania ble født 6. april 1963 i landsbyen Tamysh i Ochamchira-distriktet i Abkhasia. Han ble uteksaminert ved Moscow Automobile and Road Construction University i 1985. Fra 1991 til 1993 jobbet han for sikkerhetstjenesten i Abkhasia. I 1994 slo han seg opp som forretningsmann i Moskva. I 1998 ble han uteksaminert fra Russian Presidential Academy of National Economy and Public Administration. Fra 1. januar 2009 til 24. februar 2010 var han rådgiver ved Abkhasias ambassade i Moskva.

Den 23. februar 2010, etter at Sergej Bagapsh var blitt gjenvalgt som Abkhasias president, ble Bzhania utnevnt til leder for den nasjonale sikkerhetstjenesten etter Juri Ashuba. Etter at Bagapsh døde i 2011 ble Bzhania utnevnt på nytt av hans etterfølger Alexander Ankvab.

### Protestene i 2014

I mai 2014 kom det til demonstrasjoner mot den sittende presidenten. Protestene kulminerte med at presidentens kontor ble okkupert 27. mai og president Alexander Ankvab ble tvunget til å gå av. Presidenten i nasjonaforsamlingen, Valeri Bganba overtok som fungerende president. Nyvalg på president ble avholdt 24. august 2014 med Bzhania som en av kandidatene. Han var støttet av den avgåtte presidenten og av visepresident Mikhail Logua, men i valget fikk han 36,56% av stemmene og ble slått av Raul Khajimba som med 51,56% av stemmene ble valgt i første valgomgang. Før valget var Bzhanias kandidatur trukket for høyesterett fordi han ikke, slik loven sa, hadde vært bosatt i Abkhasia i de siste fem årene. (Han hadde bodd i Moskva til 2010.) Søksmålet ble avvist fordi regelen man henviste til var blitt foreldet.

### Presidentvalget i 2019

Bzhania stilte som presidentkandidat i 2019 og ble betraktet som favoritt. I april 2019 ble han innlagt på sykehus, alvorlig forgiftet av kvikksølv og aluminium. Han lå flere måneder på sykehus. Som følge av dette trakk han seg fra valget.

Raul Khajimba vant valget, men det ble protestert på valgresultatet og Abkhasias høyesterett annullerte valget. Khajimba trakk seg som president den 12. januar 2020 etter denne kjennelsen, og det ble skrevet ut nyvalg 22. mars 2020. Valeri Bganba ble igjen innsatt som fungerende president. Aslan Bzhania vant en klar seier i presidentvalget og fikk 58,92% av stemmene. Han ble tatt i ed som president 23. april 2020. Han kunngjorde ved innsettelsen at han ville utnevne den tidligere presidenten Alexander Ankvab til statsminister.

I desember 2021 kom det uroligheter og demonstrasjoner i protest mot forslag om privatisering av et vannkraftverk og håndteringen av Covid19-pandemien. Demonstrantene krevde at Bzhania trakk seg.

Referanser
----------

1. 1 2 3  «Бжания Аслан Георгиевич» **(russisk)**. Caucasian Knot. 23. oktober 2015.
2. ↑  Sergei Bagapsh (23. februar 2010). «Указ Президента Республики Абхазия №32 от 23.02.2010» **(russisk)**. Администрация Президента Республики Абхазия. Archived from the original on 8. juni 2012. Besøkt 9. februar 2023. CS1-vedlikehold: Uheldig URL (link)
3. ↑  «ЦИК зарегистрировал инициативную группу по выдвижению Аслана Бжания кандидатом в президенты». Apsnypress. 2. juli 2014. Archived from the original on 30. juli 2014. Besøkt 9. februar 2023. CS1-vedlikehold: Uheldig URL (link)
4. ↑  «Центризбирком подвел окончательные итоги по выборам президента РА». Apsnypress. 26. august 2014. Archived from the original on 27. august 2014. Besøkt 9. februar 2023. CS1-vedlikehold: Uheldig URL (link)
5. ↑  Tatia Nikoladze (17. mai 2019). «Abkhaz parliament confirms opposition leader was poisoned, presidential elections may be rescheduled». JAM News.
6. ↑  «Лидер оппозиции Бжания снялся с выборов президента Абхазии из-за болезни (Opposisjonsleder Bzhania trekker seg fra presidentvalget i Abkhasia grunnet sykdom)» **(russisk)**. kommersant.ru. 15. juli 2019.
7. ↑  «Abkhazia: court confirms victory of Khajimba in presidential elections despite opposition protest». JAM News. 20. september 2019.
8. ↑  «Верховный суд Абхазии отменил итоги выборов президента (Abkhasias høyesterett underkjenner resultatet fra presidentvalget)» **(russisk)**. BBC News. 10. januar 2020.
9. ↑  «Abkhaz Leader Resigns Amid Ongoing Election-Fraud Protests In Breakaway Region». Radio Free Europe/Radio Liberty. 12. januar 2020.
10. ↑  «Abkhaz Opposition Leader Wins Repeat Presidential Vote In Breakaway Georgian Region». Radio Free Europe/Radio Liberty. 22. mars 2020.
11. ↑   .  Manglende eller tom `|tittel=` (hjelp)